Minenn fruntlykenn gruth myth vormoghe allisz ghudenn tho vorenn geschreuenn. Erszamenn vorsichtighen wollwyszenn herenn, byszunnder leuenn naber, gudenn frunde vnndt ghunnre, myne ganntz fruntlyke bede vnndt begher ysz gy leuenn herenn vnndt frunde willenn tho stedenn vnndt ghunnenn mynnem dennre Erik Ghiszleszonn, dissem bewysere, dat he maghe schepenn myth jw xj oft viij last soltes vnndt vort wedder vann dar vorenn. He wolde gerne syne berginghe zokenn. Wor anne jk kann vnndt mach jw wedder tho behegelykenn willenn wesen, sollenn my vindenn alltydt bereidt, juwe ersame wysheide, de ik Gade allmechtich jn wolmacht langhe starck vnndt g[e]sundt beuele. Gegewen vppe Wyborch ame daghe sanctj Jacobj apostoli jme etc. lxxxj(tenn) jare. Laurensz Axelson tho Aarstede, ritter, houethmann vppe Razeborch etc. Adress: Denn erszamenn, vorszichtighenn vnndt wollwysenn mannenn herenn borghermeisterenn vnndt radtmannen der stadt Reuall, synenn byszunder leuenn naberenn, ghuden frunden vnndt ghunrenn.